b'\n_START_ARTICLE_\nLipni\xc5\xa1ki grad\n_START_SECTION_\nZgodovina\n_START_PARAGRAPH_\nLipni\xc5\xa1ki grad pri Radovljici ali tudi Pusti grad je bil nekdanji sede\xc5\xbe ortenbur\xc5\xa1ke posesti na Gorenjskem. Grad je prvi\xc4\x8d omenjen 1263 kot castrum Waldemberch, upravljali pa so ga vitezi Waldenber\xc5\xa1ki (leta 1228 nastopa v virih vitez Fridericus de Waldenberch). Po smrti grofa Friderika III. Ortenbur\xc5\xa1kega leta 1418 na gradu Waldenberg so Lipni\xc5\xa1ko gospostvo podedovali Celjski grofje, po letu 1456 pa je Waldenberg postal de\xc5\xbeelnokne\xc5\xbeja posest. Za vitezi Waldenber\xc5\xa1kimi sre\xc4\x8damo kot kastelane viteze Heunsberge, Dulacerje, Velacerje in Staine (s Kamna pri Begunjah) ter Lamberge. Gospo\xc5\xa1\xc4\x8dino so upravljali Kacijanarji, grofje Dietrichsteini in drugi, dokler je ni grof Thurn v za\xc4\x8detku 17. stoletja zdru\xc5\xbeil z Radovljico. Waldenberg je pogorel v 16. stoletju in so ga opustili. V razvaljenem grajskem jedru je razviden mogo\xc4\x8den romanski palacij, katerega nastanek lahko postavimo v 12. stoletje, kjer je umrl tudi zadnji Ortenbur\xc5\xbean, grof Friderik III._NEWLINE_Grad je vedno buril pisateljsko domi\xc5\xa1ljijo. Na njem se dogaja roparska novela Tihotapec, ki jo je za rokopisni dija\xc5\xa1ki \xc4\x8dasopis Vaje leta 1855 napisal Valentin Mandelc in je ena prvih izvirnih dalj\xc5\xa1ih slovenskih pripovedi. Leta 1939 mu je posvetil samostojno povest Josip Lavti\xc5\xbear (Lipni\xc5\xa1ki grad pri Radovljici: Zgodovinska povest iz 14. in 15. stoletja), igro Pusti grad pa pisateljica Polona \xc5\xa0krinjar.\n_START_SECTION_\nPovezave\n_START_PARAGRAPH_\nGrad Waldenberg (Lipnica, Lipni\xc5\xa1ki grad)'